求劉忱明復龍圖爲畫山水
作者：馮山
朝代：宋

paragraphs: 晉唐諸公重小筆，高價直與才名俱。
然多華丹少泉石，清格往往人間無。
至今百存無一二，存者真僞難分區。
營丘李成稱絕跡，峰巖秀拔非常模。
穆之灑落亦其亞，玉堂屏上瀟湘圖。
董屈許范凡數輩，隱隱俗氣藏肌膚。
乃知山水係絕品，筆墨造化非功夫。
要之文章之緒餘，世上真巧歸吾儒。
益昌臺府少文字，見性文室談毗盧。
龍門雪景生坐隅，山潛水奥爭奔趨。
倚空直幹鬭孤聳，緣險古道盤縈紆。
擁衲禪僧對寂寞，攜琴朝士来崎嶇。
主人肆筆聊自娛，新言默與天機符。
公家清白傳數世，經濟滿腹冰霜壺。
一言不用輙掉臂，五年蜀使甘馳驅。
時將素毫寫胸臆，寧復意外分精粗。
復古雖清尚許格，與可亦壯非燕徒。
豈如公思脱覊束，破碎嵩華傾江湖。
窮冬從公熟窺看，愛重不覺聲嗟吁。
靈峰北菀助蕭爽，雪不到地風號枯。
平生好畫已成癖，寧借不喜臨與摹。
出公門下欠公筆，有類客海遺明珠。
願公乘興一揮灑，束絹數幅光芬敷。
異時解組還故廬，皎潔將伴林泉軀。